Neuvoston asetus (EY) N:o 2964/95, annettu 20 päivänä joulukuuta 1995, raakaöljyn tuonnin ja toimitusten rekisteröinnistä yhteisössä



Virallinen lehti nro L 310 , 22/12/1995 s. 0005 - 0006



NEUVOSTON ASETUS (EY) N:o 2964/95, annettu 20 päivänä joulukuuta 1995, raakaöljyn tuonnin ja toimitusten rekisteröinnistä yhteisössä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 213 artiklan, ottaa huomioon komission ehdotuksen, sekä katsoo, että yhteisen energiapolitiikan luominen kuuluu yhteisölle asetettuihin tavoitteisiin; komission tehtävänä on ehdottaa toimenpiteitä tämän tavoitteen saavuttamiseksi, hankinnan toimitusvarmuus ja vakaat hinnat ovat tämän politiikan keskeisiä tavoitteita, markkinoiden avoimuus on suotavaa, hankintatilanteen vuoksi sekä yhteisön markkinoiden vakauttamiseksi ja suojaamiseksi maailmanmarkkinoiden epätavallisten heilahtelujen aiheuttamilta epäsuotuisilta vaikutuksilta jäsenvaltioille ja komissiolle olisi säännöllisesti ilmoitettava raakaöljyn hankintakustannukset, neuvosto sääti asetuksella (ETY) N:o 1893/79 (1) raakaöljyn tuontia koskevasta rekisteröintijärjestelmästä yhteisössä, neuvosto määritti asetuksella (ETY) N:o 2592/79 (2) säännöt, joiden mukaisesti asetuksessa (ETY) N:o 1893/79 säädetty raakaöljyn rekisteröinti oli toteutettava, ja näiden asetusten voimassaolon päätyttyä 31 päivänä joulukuuta 1991 on osoittautunut tarpeelliseksi saattaa uudelleen voimaan näissä asetuksissa säädetyt säännöt siten, että ne mukautetaan kansainvälisillä öljymarkkinoilla vallitseviin kaupankäynnin olosuhteisiin sekä ympäristön laadun parantamista ja suojelemista koskeviin tavoitteisiin, ja siten, että tiedoksi antamista koskevat vaatimukset yhdenmukaistetaan mahdollisimman hyvin kansallisissa hallinnoissa ja Kansainvälisessä energiajärjestössä sovellettaviin tiedoksi antamista koskeviin vaatimuksiin, ON ANTANUT TÄMÄN ASETUKSEN: 1 artikla Henkilön tai yrityksen, joka tuo raakaöljyä kolmansista maista tai ottaa vastaan toisesta jäsenvaltiosta tulevan raakaöljytoimituksen, on annettava jäsenvaltiolle, johon kyseinen henkilö tai yritys on sijoittautunut, tuontia tai lähetystä kuvaavat tiedot. 2 artikla Edellä 1 artiklassa tarkoitettujen tietojen perusteella jäsenvaltioiden on annettava komissiolle säännöllisesti tiedot, joiden avulla voidaan käytännössä olla selvillä niiden olosuhteiden kehityksestä, joissa tuonti tai toimitukset on toteutettu. Nämä tiedot jaetaan jäsenvaltioille. 3 artikla Tämän asetuksen perusteella kootut ja luovutetut ilmoitukset ja tiedot ovat luottamuksellisia. Tämä säännös ei estä julkaisemasta luonteeltaan yleisiä tai koottuja tietoja, jotka eivät sisällä yksittäisten yritysten tietoja. 4 artikla 1. Henkilöiden ja yritysten ilmoitusvelvollisuus jäsenvaltiolle, johon nämä ovat sijoittautuneet, koskee kaikkia määrättyyn hintaan tapahtuvia raakaöljyn tuonteja ja toimituksia. 2. Tuonnilla tarkoitetaan raaköljymäärää, joka saapuu yhteisön tullialueelle ja on tarkoitettu muuhun tarkoitukseen kuin kauttakuljetukseen. Toimituksella tarkoitetaan toisesta jäsenvaltiosta tulevaa raakaöljymäärää, joka on tarkoitettu muuhun tarkoitukseen kuin kauttakuljetukseen. Tuontina tai toimituksena ei kuitenkaan pidetä tuojamaan ulkopuolella sijaitsevan yrityksen lukuun tapahtuvaa tuontia tai toimitusta, joka on tarkoitettu tilauksesta jalostettavaksi ja sen jälkeen kokonaisuudessaan tuotteina vietäväksi. 3. Kun merenpohjasta, jolla jäsenvaltio harjoittaa yksinoikeuteen perustuvaa öljynporausta, otettu öljy saapuu yhteisön tullialueelle, tätä ei kuitenkaan pidetä 2 kohdassa tarkoitettuna tuontina. 5 artikla Edellä 1 artiklassa tarkoitettuihin tietoihin, jotka kuvaavat raakaöljyn tuontia tai toimitusta jäsenvaltioon, sisältyy - raakaöljyn nimitys ja sen API-tiheys, - määrä barreleina, - barrelilta maksettava CIF-hinta, - rikkipitoisuus prosentteina. 6 artikla Edellä 4 ja 5 artiklassa tarkoitetut tiedot on toimitettava kyseiselle jäsenvaltiolle kultakin ajanjaksolta, jonka pituus on enintään yksi kuukausi. 7 artikla Tiedot, jotka jäsenvaltioiden on 2 artiklan mukaisesti toimitettava komissiolle, on toimitettava yhden kuukauden kuluessa kunkin 6 artiklassa tarkoitetun kuukauden päättymisestä. Nämä toimitettavat tiedot saadaan siten, että kunkin raakaöljylajin osalta yhdistetään ne yksittäiset tiedot, jotka kukin jäsenvaltio saa henkilöiltä ja yrityksiltä. Kunkin raakaöljylajin osalta on ilmoitettava seuraavat tiedot: - raakaöljyn nimitys ja sen API-keskitiheys, - määrä barreleina, - CIF-keskihinta, - raportoivien yritysten määrä, - rikkipitoisuus prosentteina. 8 artikla 1. Joka kuukausi komissio analysoi ja toimittaa jäsenvaltioille 7 artiklan mukaisesti kootut tiedot. 2. Jäsenvaltiot ja komissio neuvottelevat säännöllisesti jäsenvaltion pyynnöstä tai komission aloitteesta. Nämä neuvottelut koskevat erityisesti 1 kohdassa tarkoitettuja komission tiedonantoja. Neuvotteluja voidaan järjestää kansainvälisten järjestöjen ja kolmansien maiden kanssa, jotka toteuttavat vastaavaa tiedotusjärjestelmää. 9 artikla 1. Edellä olevan 4 artiklan mukaisesti toimitetut ilmoitukset ja 7 artiklassa tarkoitetut tiedot ovat luottamuksellisia. Tämä ei kuitenkaan estä levittämästä tietoja muodossa, josta on mahdotonta muodostaa yksittäisten yritysten tietoja, toisin sanoen vähintään kolmen yrityksen tietojen yhdistelminä. 2. Komissiolle 7 artiklan mukaisesti toimitettuja tietoja ja 8 artiklan 1 kohdassa tarkoitettuja tiedonantoja saa käyttää ainoastaan 8 artikan 2 kohdassa säädettyyn tarkoitukseen. 3. Jos komissio havaitsee jäsenvaltioiden sille 7 artiklan mukaisesti toimittamissa tiedoissa puutteita tai epäjohdonmukaisuutta, joiden vuoksi komissio ei voi olla käytännössä selvillä tuonnin ja toimitusten olosuhteiden kehityksestä, komissio voi vaatia jäsenvaltioilta nähtäväkseen aiheelliset eritellyt yrityskohtaiset tiedot sekä laskelmat tai arviot, joihin näiden tietojen yhdistäminen perustuu. 10 artikla Komissio vahvistaa jäsenvaltioita kuultuaan tämän asetuksen soveltamista koskevat yksityiskohtaiset säännöt. 11 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä joulukuuta 1995. Neuvoston puolesta J. M. EGUIAGARAY Puheenjohtaja (1) EYVL N:o L 220, 30.8.11979, s. 1, asetus sellaisena kuin se on viimeksi muutettuna asetuksella (ETY) N:o 1370/90 (EYVL N:o L 133, 24.5.1990, s. 1) (2) EYVL N:o L 297, 24.11.1979, s. 1, asetus sellaisena kuin se on viimeksi muutettuna asetuksella (ETY) N:o 1370/90 (EYVL N:o L 133, 24.5.1990, s. 1)